મારું નિદાન થઈ ગયું. મારામાં ખાંડ જ ઘટી જતી હતી. મારી નબળાઈનું આ જ કારણ હતું. કેટલું સામાન્ય – જેને અમે સિમ્પલ કહીએ છીએ છતાં મારે કેવી મુસાફરીમાંથી પસાર થઈ જવું પડ્યું અને હજુ ક્યાં અંત હતો ?! ડૉ. નિશીથ મારી સાથે સહમત થયા અને મને કહે : ‘પ્રદીપભાઈ, તમારું નિદાન સાચું છે. આપણે તપાસ તો કરાવીએ જ.’ ફરીથી રક્તપરીક્ષણ… વડોદરા આવીને પાંચ કલાકનો બ્લડસુગર ટેસ્ટ કરાવ્યો. મારા લોહીમાં ચાર કલાક પછી ખાંડનું પ્રમાણ એકદમ ઘટી જતું હતું. નિદાનને પુષ્ટિ મળી. સાત દિવસ પછી રિપોર્ટ આવ્યો. પહેલી લૅબોરેટરીનો રિપોર્ટ ખોટો હતો. સી. પેપ્ટાઈડ અને ઈન્સ્યુલિનનું પ્રમાણ વધારે હતું પણ એ સંકેતો કોઈ નિર્દોષ ગાંઠના ન હતા. આખરે બે મહિના પછી મારું નિદાન થયું કે મને ભવિષ્યમાં ડાયાબિટીસ થવાની શક્યતા છે.